**Rámcová dohoda**

**č. 23/2021**

**uzatvorená podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a podľa § 409 zákona č. 513/1991 Zb. (Obchodný zákonník v platnom znení)**

Zmluvné strany

**Predávajúci:**

**(tu uvedie uchádzač svoje obchodné meno/názov v súlade s Obchodným registrom a vyplní nižšie požadované údaje)**

sídlo:

IČO:

DIČ:

IČ DPH:

zastúpený:

bankové spojenie:

IBAN:

SWIFT:

kontaktná e-mailová adresa a telefónne číslo: .............. , tel.č.: ......................

(ďalej len ako „**Predávajúci**“)

a

**Kupujúci:**

**Dopravný podnik mesta Žiliny s.r.o.**

sídlo: Kvačalova 2, 011 40 Žilina

IČO: 36 007 099

DIČ: 2020447583

IČ DPH: SK2020447583

zastúpený: Mgr. Peter Fiabáne, konateľ

bankové spojenie: Slovenská sporiteľňa, a.s.

IBAN: SK1909000000005035044524

SWIFT: GIBASKBX

kontaktná e-mailová adresa a telefónne číslo: dpmz@dpmz.sk, tel.č.: 041/5660148

(ďalej len ako „**Kupujúci**“)

(Predávajúci a Kupujúci ďalej aj ako „Zmluvné strany“ alebo jednotlivo „Zmluvná strana“)

**Článok 1**

**Úvodné ustanovenia**

1. Táto rámcová dohoda (ďalej aj ako RD) sa uzatvára ako výsledok verejného obstarávania realizovaného postupom zadávania zákazky s nízkou hodnotou podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. Zákazku s nízkou hodnotou realizovanú prostredníctvom výzvy na predkladanie ponúk vyhlásil a zverejnil na svojom webovom sídle Kupujúci ako obstarávateľ, ktorý vykonáva vybrané činnosti ustanovené v § 9 ods. 6 a 7 vyššie citovaného zákona.

Kupujúci realizoval zákazku s nízkou hodnotou pod názvom: **Tlačivá a príbuzný sortiment.** Predávajúci bol vyhodnotený akoúspešný uchádzač o zákazku.

2. Zmluvné strany sa zaväzujú zaistiť všetkými možnými prostriedkami, aby nedochádzalo ku korupčným konaniam v rámci obchodných vzťahov. Zmluvné strany prehlasujú, že zastávajú prístup nulovej tolerancie ku korupcii na všetkých úrovniach a vyžadujú od svojich vlastných zamestnancov a zmluvných partnerov konanie v súlade s protikorupčnými zákonmi.

**Článok 2**

**Predmet Rámcovej dohody**

1. Predávajúci sa touto RD zaväzuje dodávať Kupujúcemu tlačivá a príbuzný sortiment (ďalej ako „tovar“ aj ako „predmet RD“) v rozsahu, kvalite a na požadované miesto dodania, určené Kupujúcim. Predávajúci zabezpečí plnenie predmetu tejto RD na základe čiastkových elektronických objednávok vystavených Kupujúcim a to za podmienok, definovaných v tejto RD. Predávajúci zabezpečí dodávku, dopravu a vykládku tovaru do miesta plnenia na vlastné náklady.
2. Kupujúci sa zaväzuje predmet RD prevziať do svojho výlučného vlastníctva a zaplatiť zaň Predávajúcemu dohodnutú kúpnu cenu.
3. Špecifikácia predmetu RD, predpokladané odberové množstvá tovarov a ich jednotkové ceny sú uvedené v Prílohe č. 1 k tejto RD. Grafické riešenie pre jednotlivé časti predmetu RD dodá Kupujúci.
4. Predávajúci sa zaväzuje dodávať tovar Kupujúcemu na základe objednávok riadne a včas v dohodnutej kvalite, množstve a v dohodnutej cene a Kupujúci sa zaväzuje takýto tovar od Predávajúceho prevziať a zaplatiť zaň cenu dohodnutú v súlade s touto RD.
5. Kupujúci nie je povinný objednávať celý rozsah definovaného predmetu RD uvedeného v Prílohe č. 1 tejto RD. Predpokladané odberové množstvá tovarov majú iba informatívny charakter. Neodobratie tovaru Kupujúcim v celom rozsahu a množstve nezakladá právo Predávajúcemu uplatniť si nárok na náhradu škody a ani od RD odstúpiť. Predávajúci sa zaväzuje právo Kupujúceho akceptovať.
6. V prípade, ak počas platnosti a účinnosti tejto RD bude ukončená výroba tovaru uvedeného v Prílohe č.1, musí byť táto skutočnosť doložená oficiálnym vyhlásením výrobcu. Predávajúci je zároveň povinný ponúknuť Kupujúcemu tovar s rovnakými, resp. vyššími parametrami a vlastnosťami, aké mal tovar, ktorého výroba bola ukončená (ďalej ako náhradný tovar). Cena náhradného tovaru nesmie byť vyššia, ako cena pôvodného tovaru, ktorého výroba bola ukončená.

**Článok 3**

**Termín a miesto plnenia**

1. Predávajúci sa zaväzuje dodať objednaný predmet RD do 3 dní odo dňa potvrdenia prijatej čiastkovej objednávky Predávajúcim.
2. Miesto dodania predmetu RD a jeho vykládky je Dopravný podnik mesta Žiliny s.r.o., Kvačalova 2, 011 40 Žilina. Miesto dodania tovaru a jeho vykládky bude vždy uvedené v čiastkovej objednávke.

**Článok 4**

**Kúpna cena a platobné podmienky**

1. Kúpna cena predmetu RD bola určená dohodou Zmluvných strán a v súlade so zákonom č. 18/1996 Z.z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva vyššie citovaný zákon.
2. Kúpna cena za tovar podľa opisu a špecifikácie je uvedená v Prílohe č. 1 tejto RD.
3. V cene za MJ sú zahrnuté všetky náklady Predávajúceho, spojené s dodaním tovaru Kupujúcemu.
4. Predávajúci nie je oprávnený požadovať akúkoľvek inú úhradu za prípadné dodatočné náklady, ktoré si nezapočítal do dohodnutej jednotkovej ceny predmetu RD.
5. Kupujúci sa zaväzuje uhradiť Predávajúcemu kúpnu cenu za objednaný a dodaný predmet RD formou bezhotovostného platobného styku na účet Predávajúceho, č. účtu (doplní uchádzač..........., vedený v (doplní uchádzač)................... na základe daňového dokladu – ďalej ako faktúra vystavenej Predávajúcim. Na faktúru uvedie Predávajúci č. účtu v tvare IBAN-u, ktorý je totožný s č. účtu uvedeným v tejto RD.
6. Predávajúcemu vznikne právo na vystavenie faktúry dňom riadneho a včasného dodania predmetu RD. Predmet RD bude dodaný Kupujúcemu spolu s faktúrou a dodacím listom.
7. Splatnosť faktúry je 30 dní do dňa jej doručenia Kupujúcemu. Faktúry budú Kupujúcemu doručené v listinnej forme. Faktúra sa považuje za uhradenú dňom pripísania vyfakturovanej sumy na účet Predávajúceho. Prílohou faktúry musí byť dodací list so súpisom tovaru, ktorý bol dodaný na základe čiastkovej objednávky vystavenej Kupujúcim. Predávajúci je povinný na každom dodacom liste uviesť aj kódy tovarov, ktoré uviedol Kupujúci na elektronickej objednávke.
8. Predávajúcim vystavená faktúra, ktorá bude doručená Kupujúcemu, musí obsahovať náležitosti v zmysle zák. č. 222/2004 Z. z. o dani z pridanej hodnoty v znení neskorších predpisov. Faktúra musí obsahovať tiež číslo tejto RD ( z evidencie zmlúv u Kupujúceho). V prípade, že faktúra nebude obsahovať všetky náležitosti daňového dokladu alebo nebude obsahovať číslo tejto RD, Kupujúci má právo vrátiť faktúru Predávajúcemu na opravu alebo doplnenie. Predávajúci túto faktúru podľa charakteru nedostatkov buď opraví alebo vystaví novú faktúru s tým, že nová lehota splatnosti začne plynúť dňom doručenia opravenej faktúry Kupujúcemu.
9. Kupujúci je platiteľom dane z pridanej hodnoty (DPH). Predávajúci je/nie je (nehodiace odstráni uchádzač) platiteľom dane z pridanej hodnoty (DPH).
10. Právo na zaplatenie dohodnutej kúpnej ceny vzniká Predávajúcemu riadnym a včasným splnením jeho záväzku.

**Článok 5**

**Podmienky plnenia Rámcovej dohody**

1. Predávajúci sa zaväzuje dodávať Kupujúcemu na základe vystavených čiastkových elektronických objednávok predmet RD, ktorý bude spĺňať opis a technickú špecifikáciu uvedenú v Prílohe č. 1 tejto RD.
2. Kupujúci vystaví čiastkovú elektronickú (mailovú) objednávku a odošle ju Predávajúcemu v pracovných dňoch (pondelok až piatok, od 6:00 hod. do 14:00 hod.) Predávajúci je následne povinný elektronicky (e-mailom) potvrdiť Kupujúcemu prijatie objednávky a to do 24 hodín od jej doručenia Predávajúcemu. Deň potvrdenia objednávky Predávajúcim sa nezapočítava do lehoty dodania, ktorá je uvedená v čl. 3 ods.1. tejto RD.
3. Doručením objednávky podľa tejto RD a jej potvrdením vznikne záväzok Predávajúceho dodať Kupujúcemu objednaný tovar, previesť na neho vlastnícke právo k tovaru a záväzok Kupujúceho objednaný tovar prevziať a zaplatiť Predávajúcemu dohodnutú cenu. Predávajúci sa zaväzuje potvrdiť prijatie objednávky spôsobom, uvedeným v čl. 5 odst. 2.
4. Vo veci vybavovania objednávok je kontaktnou osobou na strane Kupujúceho p. Matúš Mravec, tel.č: 041/5660139, mob: 0905 720 749, e-mail: matus.mravec@dpmz.sk Kontaktnou osobou na strane Predávajúceho je vo veci prijímania objednávok (doplniť meno a priezvisko, tel. č., mob., e-mail)
5. Predávajúci je povinný oznámiť Kupujúcemu termín dodania predmetu RD do miest plnenia podľa čl. 3 tejto RD min. 1 deň pred jeho uskutočnením a to e-mailom, prípadne telefonicky zástupcovi Kupujúceho (p. Matúš Mravec). V prípade neoznámenia termínu dodávky tovaru, Kupujúci nie je povinný prevziať dodávku v deň doručenia, ale až nasledujúci deň. Všetky náklady, spojené s odmietnutím prevzatia neoznámenej dodávky znáša Predávajúci.
6. Dopravu tovaru na miesto dodania zabezpečuje na vlastné náklady Predávajúci.
7. Predávajúci odovzdá predmet RD zástupcovi Kupujúceho. Zástupca Kupujúceho sa zaväzuje potvrdiť prevzatie predmetu RD na dodacom liste.
8. Predávajúci zodpovedá za to, že predmet RD bude dodaný a zabalený v obaloch tak, aby nedošlo počas prepravy k jeho znehodnoteniu.
9. Pri dodaní nesprávneho predmetu RD Kupujúci tento obratom vráti Predávajúcemu. Predávajúci dodá predmet RD, ktorý bol objednaný. V takomto prípade všetky dopravné prípadne iné náklady súvisiace s dodaním predmetu RD hradí Predávajúci.

**Článok 6**

**Vlastnícke právo**

1. Predávajúci znáša riziko spojené s dodaním predmetu RD (poškodenie, odcudzenie a pod.) až do dňa jeho písomného odovzdania a prevzatia Kupujúcim.
2. Vlastnícke právo k predmetu RD prechádza na Kupujúceho dňom písomného prevzatia predmetu RD Kupujúcim, po jeho dodaní Predávajúcim.

**Článok 7**

**Záručné podmienky a zodpovednosť za vady**

1. Predávajúci sa zaväzuje, že Kupujúcemu dodá predmet RD v množstve, kvalite, jednotkovej cene a v baleniach podľa tejto RD na základe čiastkových objednávok vystavených Kupujúcim a doručených Predávajúcemu.
2. Predávajúci sa zaväzuje, že na dodanom predmete RD nie sú žiadne právane vady a vyhlasuje, že je oprávnený vykonávať a  udeliť všetky práva spojené s dodaním predmetu RD a zodpovedá za nerušený výkon práv Kupujúceho.
3. Predávajúci sa zaväzuje, že predmet RD v čase odovzdania Kupujúcemu má a počas záručnej doby bude mať vlastnosti stanovené technickými parametrami podľa Prílohy č.1 a spĺňa všetky požiadavky podľa príslušných noriem (STN, DIN, ISO a pod.) pokiaľ sa normy na takýto predmet RD vzťahujú.
4. Záručná doba na predmet RD je stanovená na 24 mesiacov a začína plynúť odo dňa jeho písomného prevzatia Kupujúcim.
5. Záruka sa nevzťahuje na vady spôsobené Kupujúcim, jeho neodbornou manipuláciou s predmetom RD v rozpore s návodom na obsluhu resp. návodom na používanie (ak sa k predmetu RD návod dodáva), nedodržaním záväzného postupu inštalácie, skladovaní predmetu RD v nevhodných podmienkach, prípadne násilným a neoprávneným zásahom do predmetu RD.
6. Predávajúci sa zaväzuje, že počas záručnej doby bezplatne (vrátane dopravy a dodania) odstráni vady predmetu RD, ktoré neboli zapríčinené konaním Kupujúceho. Odstránenie vady na predmete RD začne Predávajúci riešiť po písomnom nahlásení vady Predávajúcemu a to najneskôr do 24 hodín od nahlásenia vady. Nahlásiť vadu možno písomne e-mailom na adresu Predávajúceho, uvedenú v záhlaví tejto RD. Každú zmenu kontaktných údajov je Predávajúci povinný ohlásiť Kupujúcemu najneskôr v deň nasledujúci po vykonaní zmeny.
7. Odstránením vád podľa predchádzajúceho odseku sa rozumie napr. aj výmena vadného predmetu RD za iný, plne funkčný a nepoškodený.
8. Pri zodpovednosti za vady sa Zmluvné strany budú podporne riadiť ustanoveniami § 422 a násl. Obchodného zákonníka, ktoré upravujú nároky zo zodpovednosti za vady.
9. Zmluvné strany sa budú riadiť ustanoveniami § 429 a násl. Obchodného zákonníka, ktoré upravujú záruku na akosť.

**Článok 8**

**Sankcie**

1. V prípade omeškania Predávajúceho s dodaním predmetu RD v dohodnutom termíne podľa čl. 3, ods.1. RD je Kupujúci oprávnený uplatniť si nárok na úrok z omeškania vo výške 0,05 % z ceny nedodaného predmetu RD za každý deň omeškania.
2. V prípade omeškania Kupujúceho s úhradou faktúry za dodaný predmet RD nad dohodnutú dobu splatnosti podľa čl.4 ods. 7. je Predávajúci oprávnený uplatniť si nárok na úrok z omeškania vo výške 0,05% z fakturovanej sumy za každý deň omeškania.
3. Úhradou úroku z omeškania sa Predávajúci nezbavuje povinnosti pokračovať v plnení predmetu RD ani nezaniká nárok Kupujúceho na náhradu škody.

**Článok 9**

**Trvanie Rámcovej dohody**

1. Táto RD sa uzatvára na dobu určitú, a to na obdobie v trvaní **48 mesiacov** odo dňa nadobudnutia účinnosti tejto RD.
2. Platnosť tejto RD je pred uplynutím lehoty uvedenej v tomto čl. ods. 1. možné ukončiť nasledovnými spôsobmi:
3. Písomnou dohodou Zmluvných strán k dohodnutému dňu
4. Písomnou výpoveďou ktorejkoľvek Zmluvnej strany aj bez udania dôvodu s výpovednou lehotou 3 mesiace, ktorá začína plynúť prvým dňom kalendárneho mesiaca nasledujúceho po doručení písomnej výpovede druhej Zmluvnej strane.
5. Odstúpením od RD ktoroukoľvek zo Zmluvných strán pri podstatnom porušení zmluvných povinností.
6. Ak bol Predávajúci právoplatným rozhodnutím súdu vymazaný z registra partnerov verejného sektora (pokiaľ má Predávajúci povinnosť byť podľa platnej legislatívy Slovenskej republiky zapísaný v tomto registri na účely uzavretia tejto RD) alebo mu bol právoplatným rozhodnutím Úradu pre verejné obstarávanie uložený zákaz účasti vo verejnom obstarávaní.
7. Pri podstatnom porušení zmluvných povinností môže oprávnená Zmluvná strana písomne odstúpiť od RD a požadovať od povinnej Zmluvnej strany v súlade so všeobecne záväznými právnymi predpismi náhradu škody, ktorá jej vinou vznikla. Zmluvné strany sa dohodli, že za podstatné porušenie zmluvných povinností budú považovať zo strany Predávajúceho omeškanie s dodávkou predmetu kúpy o viac ako 5 dní, dodanie predmetu kúpy, ktorý nebude spĺňať požadovanú kvalitu, rozsah alebo podmienky špecifikované v tejto RD a zo strany Kupujúceho omeškanie s úhradou riadne vystavenej faktúry o viac ako 30 dní po lehote splatnosti.
8. Odstúpenie od RD musí byť uskutočnené písomnou formou a bude účinné dňom doručenia druhej Zmluvnej strane. Úplná alebo čiastočná zodpovednosť Zmluvnej strany bude vylúčená v prípadoch zásahu vyššej moci.
9. Pod vyššou mocou sa rozumejú okolnosti, ktoré nastanú po uzatvorení RD ako výsledok nepredvídateľných a zmluvnými stranami neovplyvniteľných prekážok. V prípade, že takéto okolnosti budú brániť v plnení povinností podľa tejto RD Predávajúcemu alebo Kupujúcemu, bude povinná strana zbavená zodpovednosti za čiastočné alebo úplné nesplnenie záväzkov podľa tejto RD primerane o dobu, po ktorú tieto okolnosti trvali.

**Článok 10**

**Záverečné ustanovenia**

1. Táto RD sa môže meniť len vzájomne odsúhlasenými písomnými dodatkami.
2. Táto RD nadobúda platnosť dňom podpisu oboma Zmluvnými stranami a účinnosť dňom nasledujúcim po dni jej zverejnenia v zmysle § 47a Občianskeho zákonníka.
3. Zmluvné strany berú na vedomie, že zverejnenie tejto RD a jej príloh sa webovom sídle Kupujúceho v súlade a v rozsahu zákona č 221/2000 Z. z. o slobodnom prístupe k informáciám v znení neskorších predpisov nie je porušením alebo ohrozením obchodného tajomstva.
4. Zmluvné strany sa zaväzujú riešiť vzniknuté spory dohodou. Ak dohoda nie je možná o spore rozhodne príslušný súd podľa sídla žalovaného. Právne vzťahy vyslovene neupravené touto RD sa riadia Obchodným zákonníkom v platnom znení a ostatnými všeobecne záväznými právnymi predpismi platnými na území Slovenskej republiky.
5. Doručením akýchkoľvek písomnosti na základe tejto RD alebo v súvislosti s touto RD sa rozumie doručenie písomnosti poštou s doručenkou, doručenie kuriérom alebo osobné doručenie príslušnej Zmluvnej strane. Za deň doručenia písomnosti sa považuje aj deň v ktorý Zmluvná strana, ktorá je adresátom, odoprie doručovanú písomnosť prevziať alebo v ktorý márne uplynie najmenej desaťdňová úložná doba pre vyzdvihnutie si zásielky na pošte alebo v ktorý je na zásielke doručovanej poštou Zmluvnej strane, preukázateľne zamestnancom pošty vyznačená poznámka, že „adresát sa odsťahoval“, „adresát je neznámy“ alebo iná poznámka podobného významu. Pre potreby doručovania prostredníctvom pošty sa použijú adresy Zmluvných strán uvedené pri identifikačných údajoch Zmluvných strán v úvode tejto RD, ibaže by odosielajúcej Zmluvnej strane adresát písomnosti oznámil novú adresu trvalého pobytu, sídla, prípadne inú adresu určenú na doručovanie písomnosti. V takomto prípade je pre doručovanie rozhodujúca nová adresa riadne oznámená Zmluvnej strane pred odosielaním písomnosti.
6. Táto RD bola vyhotovená v štyroch (4) obsahovo rovnakých vyhotoveniach s platnosťou originálu z ktorých Predávajúci preberá dve (2) vyhotovenia a Kupujúci preberá dve (2) vyhotovenia.
7. Zmluvné strany vyhlasujú, že túto RD uzatvorili slobodne, vážne a bez omylu, nebola uzavretá v tiesni za nápadne nevýhodných podmienok, RD si prečítali jej obsahu porozumeli a na znak súhlasu ju podpisujú.

Prílohy:

Príloha č. 1: Opis predmetu zákazky, jeho technická špecifikácia a návrh na plnenie kritérií

V ............., dňa ......................... V Žiline, dňa .........................

Za Predávajúceho: Za Kupujúceho:

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

uviesť meno a priezvisko Mgr. Peter Fiabáne

 konateľ